Malte Larsen (S), 2024-05-28:
Danmark skal være en digital frontløber, og det er vi heldigvis også på rigtig mange punkter.
Men der er også steder, hvor der er plads til forbedringer.
Der vil være tre ting, som jeg kommer til at tage fat på her.
Digitalisering er blevet allemandseje.
Redegørelsen viser, at 4,7 millioner danske borgere er tilmeldt digital post fra det offentlige.
Der er oprettet 1,8 millioner unikke digitale kørekort.
96 pct. af danskerne har i 2023 tilgået deres bank via internettet.
Langt flere bruger ofte de digitale løsninger i Danmark.
Det er særdeles positivt.
Danmark er et gennemdigitaliseret samfund, der i mange år har været først på den digitale bølge.
Det fundament skal vi udnytte og styrke.
Digitalisering styrker vores virksomheders internationale konkurrenceevne og skaber vækst.
Heldigvis er dansk erhvervsliv allerede i dag langt fremme i forhold til digitalisering med f.eks. udvikling af robotter og digitale grønne løsninger.
Men verden har ændret sig.
Kampen om de nye teknologier er skærpet.
Sådan ruster vi os også til at stå stærkt i fremtiden.
Når det handler om kunstig intelligens, ligger danske virksomheder på førstepladsen i Europa.
Kunstig intelligens vurderes til at rumme store potentialer, og danske virksomheder ser ud til at være klar til at gribe dem.
Danmark er det land i Europa, hvor flest virksomheder benytter kunstig intelligens.
Vi kan alle få øje på fordelene ved bedre screening af cancerbilleder eller de muligheder, som kunstig intelligens giver i forhold til at få produktionen af vedvarende energi til at møde forbruget eller omvendt.
Kunstig intelligens er ikke en døgnflue.
Spørgsmålet er hvordan og hvor.
Vi er dog i det seneste år blevet konfronteret med, hvad kunstig intelligens også kan være: deepfakes, altså falske videoer, der er så virkelige, at det kan være svært at skelne dem fra virkeligheden, eller chatbots, der med stor overbevisning skriver ting, som åbenlyst er forkerte.
Det efterlader os med spørgsmålet om, hvordan vi kan være både ambitiøse og ansvarlige.
Det er spørgsmål, som kommer til at definere den verden, mine og jeres børn kommer til at vokse op i.
Kunstig intelligens bliver også brugt til at lave vellignende billeder og videoer af grusomme voldtægter af børn.
Det skal standses.
Det tredje, jeg vil fremhæve, er den grønne omstilling.
Digitaliseringen har grønne potentialer, hvis den anvendes til formålet.
Flere offentlige programmer skal være med til at gøre digitaliseringen grønnere, men også stille data til rådighed for virksomheder og hjælpe virksomheder med deres energi- og CO 2 -regnskab.
Aktuel viden om f.eks. indhold af nitrat og miljøfremmede stoffer, herunder pesticider, er afgørende for forvaltningen og borgernes tillid til drikkevandet.
Det er alt sammen tiltag, hvor digitaliseringen hjælper borgerne og gør besværlige og uigennemskuelige ting nemme.
Det er det gode ved digitalisering.
Med de ord ser jeg frem til en fortsat god debat.
Tak skal I have.
Så vil jeg gerne på vegne af Socialdemokratiet, Venstre, Moderaterne, Liberal Alliance, Radikale Venstre, Alternativet og Jon Stephensen, uden for grupperne, læse et forslag til vedtagelse op.
»Folketinget noterer sig, at redegørelsen om Danmarks digitale udvikling viser, at Danmark er langt fremme i den digitale omstilling sammenlignet med andre europæiske lande.
Danmark har dog også udfordringer.
Derfor er der bl.a. brug for et fokus på antallet af it-specialister, digitalisering i små og mellemstore virksomheder, herunder den digitale sikkerhed, samt fokus på borgernes digitale færdigheder og digital inklusion.«